Document ID: 32006R0836

UREDBA KOMISIJE (ES) št. 836/2006
z dne 6. junija 2006
o odprtju stalnega javnega razpisa za ponovno prodajo navadne pšenice iz zalog nemške intervencijske agencije na trgu Skupnosti
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1784/2003 z dne 29. septembra 2003 o skupni ureditvi trga za žita (1), in zlasti člena 6 Uredbe,
ob upoštevanju naslednjega:
(1)
Uredba Komisije (EGS) št. 2131/93 z dne 28. julija 1993 o postopku in pogojih prodaje žit iz intervencijskih agencij (2) zlasti določa, da se prodaja žita iz zalog intervencijskih agencij izvede z javnim razpisom in po cenah, ki ne povzročijo tržnih motenj.
(2)
Nemčija razpolaga z intervencijskimi zalogami navadne pšenice, ki jih je treba porabiti.
(3)
Glede na razmere na trgu, zlasti pritisk na cene, je treba dati na notranji trg za žita zaloge navadne pšenice iz nemške intervencijske agencije.
(4)
Zaradi upoštevanja razmer na trgu Skupnosti je primerno določiti, da z javnim razpisom upravlja Komisija. Poleg tega je treba določiti koeficient dodelitve za ponudbe z najnižjo prodajno ceno.
(5)
Pomembno je tudi, da v sporočilu nemške intervencijske agencije Komisiji ni razkrita identiteta ponudnikov.
(6)
Zaradi modernizacije upravljanja je treba določiti, da se podatki, ki jih zahteva Komisija, pošljejo po elektronski poti.
(7)
Ukrepi, predvideni s to uredbo, so v skladu z mnenjem Upravljalnega odbora za žita -
SPREJELA NASLEDNJO UREDBO:
Člen 1
Nemška intervencijska agencija odpre stalni razpis za prodajo 100 000 ton navadne pšenice iz svojih zalog na trgu Skupnosti.
Člen 2
Prodaja iz člena 1 poteka v skladu z Uredbo (EGS) št. 2131/93.
Vendar se ne glede na navedeno uredbo:
(a)
ponudbe pripravijo na podlagi dejanske kakovosti serije, na katero se nanašajo;
(b)
najnižja prodajna cena določi na ravni, ki ne povzroča motenj na trgu za žita; v nobenem primeru ne sme biti nižja od veljavne intervencijske cene za zadevni mesec, vključno z mesečnimi povišanji.
Člen 3
Z odstopanjem od člena 13(4) Uredbe (EGS) št. 2131/93 se varščina ob predložitvi ponudbe določi na 10 EUR na tono.
Člen 4
1. Rok za oddajo ponudb za prvi delni javni razpis je 7. junij 2006 ob 15. uri (po bruseljskem času).
Rok za oddajo ponudb za nadaljnje delne javne razpise je vsako sredo ob 15. uri (po bruseljskem času).
Rok za oddajo ponudb za zadnji delni javni razpis je 28. junij 2006 ob 15. uri (po bruseljskem času).
2. Ponudbe je treba predložiti nemški intervencijski agenciji na naslov:
Bundesanstalt für Landwirtschaft und Ernährung (BLE)
Deichmannsaue 29
D-53179 Bonn
Faks 1: (49-228) 68 45 39 85
Faks 2: (49-228) 68 45 32 76
Člen 5
Nemška intervencijska agencija obvesti Komisijo o prejetih ponudbah najpozneje dve uri po izteku roka za predložitev ponudb. Obvestilo je treba poslati v elektronski obliki v skladu z obrazcem iz Priloge.
Člen 6
Komisija v skladu s postopkom iz člena 25(2) Uredbe (ES) št. 1784/2003 določi najnižjo prodajno ceno ali se odloči, da ne izbere nobenega ponudnika. V kolikor se ponudbe nanašajo na isto serijo in na skupno količino, ki presega razpoložljivo količino, se cena lahko določi za vsako serijo posebej.
Za ponudbe z najnižjo prodajno ceno se poleg cene lahko določi še koeficient dodelitve za ponujene količine.
Člen 7
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. junija 2006

Labels: 3
18
17